
МОТИВИ
към проекта на правилник за изменение на Правилника за устройство и дейността на Информационния център на Министерството на отбраната

Информационният център на МО /ИЦМО/ е второстепенен разпоредител с бюджет за да осъществява информационната политика на Министерството на отбраната чрез възможностите на печатни, аудио-визуални и електронни средства за масова комуникация, като:
1. организира и осъществява мониторинг и анализ на информационната среда за ефекта от осъществяваната информационна политика, включително за наличие на хибридни информационни атаки и дезинформационни кампании, насочени срещу въоръжените сили и срещу политиката за национална сигурност и отбрана;
2. планира осъществяването на информационната политика на отбраната в интерес на изграждането и поддържането на модерни, боеспособни и мотивирани въоръжени сили, като прилага Стратегия за стратегически комуникации и План за стратегически комуникации, изготвени в Министерството на отбраната;
3. организира продукцията на информационно съдържание, което разпространява чрез Военния телевизионен канал, вестник "Българска армия" и чрез съвременните електронни форми на разпространение – уеб сайт, социални мрежи и софтуерни приложения.
Основните функции на ИЦМО са определени в ПМС № 5 на Министерския съвет от 21.01.2014 г. и Правилника за устройството и дейността на Информационния център на МО.
С приемане на новия Правилник за устройството и дейността на Информационния център на Министерсвото на отбраната (Обн. - ДВ, бр. 18 от 01.03.2024 г., в сила от 01.03.2024 г.) в Информационния център на МО се създадоха четири отдела: „Мониторинг”, ,,Планиране”, ,,Продукция ” и „Корпоративно осигуряване” (административен отдел).
Една година след влизането в сила на новия Правилник за устройството и дейността на ИЦ на МО взаимодействието между отделните звена не достига необходимата ефективност. Планирането на всеки информационен продукт на телевизията, включително и рутинен създава административна тежест, която води до създаване на проформа планиране, а съдържанието се планира в самия отдел „Продукция”. Същевременно самият отдел „Планиране“ няма възможност да се концентрира върху планирането на големи кампании с оглед на все още липсващата стратегия за стратегически комуникации и планиране в Министерството на отбраната.
Взаимодействието между отделите „Планиране“ и „Мониторинг“ също не успява да заработи на максимален капацитет, особено по отношение на изготвянето на анализи на медийната среда, които след това да бъдат използвани за планиране на кампании.
Същевременно двата отдела са съставени от журналисти, които са преместени от телевизията, което е довело до сериозен дефицит в медията. Това налага едни и същи хора да изпълняват няколко функции например да бъдат продуценти и репортери, което води до разминване на отговорността и намаляване на качеството на продукцията.
С обединението на двата отдела ще се подобри координацията между дейностите по Мониторинг и Планиране и ще се повишаване на качеството, оригиналността и професионалните стандарти в продукцията на Информационния център на МО. От медия, която отразява Информационният център на МО ще се превърне в медия която промотира и показва най-доброто от армията.
[bookmark: _GoBack]Съгласно чл. 26, ал. 3 и 4 от Закона за нормативните актове, проектът на Правилник за изменение и допълнение на Правилника за устройството и дейността на Информационен център на Министерството на отбраната ще бъде публикуван на сайта на Министерството на отбраната и на Портала за обществени консултации за срок от 30 дни.
